Incident halucinant în Dâmbovița. Doi bărbați cu vârsta de 22, respectiv 28 de ani au intrat fără drept într-o unitate de învăţământ din Târgovişte și au asistat la o oră de curs. Indivizii au fost amendați pentru tulburarea ordinii şi liniştii publice, a transmis, vineri, IPJ Dâmboviţa, conform Agerpres.
"La data de 6 martie a.c., poliţiştii din cadrul Biroului Siguranţă Şcoală s-au sesizat cu privire la faptul că, la data de 1 martie a.c., la o oră de curs desfăşurată într-o unitate de învăţământ de pe raza municipiului Târgovişte, ar fi participat două persoane care nu fac parte din colectivul şcolii. Din verificările efectuate, poliţiştii au stabilit că doi tineri, de 22 şi 28 de ani, ar fi pătruns, fără drept, în incinta unităţii de învăţământ şi ar fi participat activ la o oră de sociologie, susţinută de un profesor suplinitor", precizează IPJ Dâmboviţa.
Cei doi bărbați au fost sancţionaţi contravenţional pentru nerespectarea prevederilor Legii nr. 61/1991, cu amendă în valoare de 1.500 de lei fiecare. Și agentul de pază care desfăşura serviciul la poarta secundară de acces a fost amendat cu 200 de lei.
"Totodată, cadrele didactice au fost instruite cu privire la măsurile care trebuie să fie adoptate pentru prevenirea unor incidente, despre responsabilităţile profesorilor diriginţi şi ale celor care au atribuţii de asigurare a serviciului pe şcoală", se mai arată în informarea IPJ Dâmboviţa.
Cel care a făcut publică această informație pe Facebook este senatorul de Dâmboviţa Dragoş Popescu.